ගැටුම්කාරී තත්ත්වයක් ඇතිවී තිබුණද ලෙබනනයේ වෙසෙන කිසිදු ශ්‍රී ලාංකිකයකුට හානියක් වී නැතැයි විදේශ කටයුතු අමාත්‍යාංශය අවධාරණය කරයි.සිරියාවේ ගැටුම්කාරී තත්ත්වයක් ඇති වී තිබෙන අතර ඒ හේතුවෙන් ලෙබනනයේ වෙසෙන සිරියාවට පක්ෂ විපක්ෂ කණ්ඩායම් අතර ද ගැටුම් ඇති වී තිබෙන බවද එහිදී ශ්‍රී ලාංකික කිසිවෙකුටත් අනතුරක් සිදුවූ බවට මේ දක්වා වාර්තා වී නොමැති බවද ලෙබනනයේ ශ්‍රී ලංකා තානාපති රංජිත් ගුණරත්න මහතා පවසයි.ලෙබනනයේ වෙසෙන ශ්‍රී ලාංකිකයන් විශාල පිරිසක් අතුරින් 10,000 ක් පමණ ලෙබනනයේ උතුරු ප‍්‍රදේශයේ ජීවත්වන බවද එම ප්‍රදේශයන්හි මේ වනවිට ගැටුම් හට ගෙන ඇති බවද තානාපතිවරයා ප‍්‍රකාශ කරයි.කෙසේ වුවද ලෙබනනයේ ශ‍්‍රී ලංකා තානාපතිවරයා සඳහන් කරන්නේ එරට සේවය කරන ශ‍්‍රී ලාංකිකයින් සම්බන්ධයෙන් තානාපති කාර්යාලය දැඩි අවධානයෙන් පසුවන බවත් ඔවුන් ඒ වෙනුවෙන් විශේෂ වැඩපිළිවෙලක් ක්‍රියාත්මකකර තිබෙන බවත්ය.ලෙබනනයේ ගැටුම්කාරී තත්ත්වය උත්සන්න වන්නේ නම් එරට සේවය කරන ශ්‍රී ලාංකිකයන් සම්බන්ධයෙන් මෙන්ම ලෙබනනයේ සේවය සදහා පිටත්ව යාමට බලාපොරොත්තු වන ශ්‍රී ලාංකිකයන් පිළිබඳ ද තීරණයක් ගන්නා බව තානාපතිවරයා කියයි.මේ දක්වා ශ්‍රී ලාංකික ශ්‍රමිකයන් ලෙබනනයේ රැකියා සදහා පිටත්වයාම අත්හිටුවා නැතැයි පවසන ශ්‍රී ලංකා විදේශ සේවා නියුක්ති කාර්යාංශය පවතින තත්ත්වය සම්බන්ධයෙන් සැලකිල්ලට ගෙන ඉදිරියේදී තීරණයක් ගන්නා බවපවසයි..